CELEX: 32019R0396
Language: et
Date: 2018-12-19 00:00:00
Title: Komisjoni delegeeritud määrus (EL) 2019/396, 19. detsember 2018, millega muudetakse delegeeritud määrust (EL) 2015/2205, delegeeritud määrust (EL) 2016/592 ja delegeeritud määrust (EL) 2016/1178, millega täiendatakse Euroopa Parlamendi ja nõukogu määrust (EL) nr 648/2012, teatavate lepinguliikide suhtes kliiringukohustuse jõustumise kuupäeva osas (EMPs kohaldatav tekst)

13.3.2019   
               
               
                  ET
               
               
                  Euroopa Liidu Teataja
               
               
                  L 71/11
               
            
         KOMISJONI DELEGEERITUD MÄÄRUS (EL) 2019/396,
         19. detsember 2018,
         millega muudetakse delegeeritud määrust (EL) 2015/2205, delegeeritud määrust (EL) 2016/592 ja delegeeritud määrust (EL) 2016/1178, millega täiendatakse Euroopa Parlamendi ja nõukogu määrust (EL) nr 648/2012, teatavate lepinguliikide suhtes kliiringukohustuse jõustumise kuupäeva osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 5 lõiget 2,
         ning arvestades järgmist:
         
                     (1)
                  
                  
                     29. märtsil 2017 esitas Ühendkuningriik Euroopa Liidu lepingu artikli 50 kohase teate EList väljaastumise kavatsuse kohta. Aluslepingute kohaldamine Ühendkuningriigi suhtes lõpeb väljaastumislepingu jõustumise kuupäeval või lepingu puudumise korral kahe aasta möödumisel teate esitamisest, st 30. märtsil 2019, kui Euroopa Ülemkogu ei otsusta kokkuleppel Ühendkuningriigiga ühehäälselt seda perioodi pikendada.
                  
               
                     (2)
                  
                  
                     Määruses (EL) nr 648/2012 sätestatud kliiringukohustuse puhul ei ole võetud arvesse võimalust, et mõni liikmesriik astub liidust välja. Selliste börsiväliste tuletislepingute poolte probleemid, mille vastaspooled on asutatud Ühendkuningriigis, on otseselt tingitud sündmusest, mis ei ole nende kontrolli all ja võib seada nad teiste liidus tegutsevate vastaspooltega võrreldes ebasoodsamasse olukorda.
                  
               
                     (3)
                  
                  
                     Komisjoni delegeeritud määrustes (EL) 2015/2205, (2) (EL) 2016/592 (3) ja (EL) 2016/1178 (4) on täpsustatud kuupäevad, mil kliiringukohustus jõustub teatavatesse börsiväliste tuletisinstrumentide liikidesse kuuluvate lepingute puhul. Lisaks on kõnealustes määrustes nähtud ette erinevad kuupäevad sõltuvalt nende lepingute vastaspoole kategooriast.
                  
               
                     (4)
                  
                  
                     Vastaspooled ei saa prognoosida, milline on Ühendkuningriigis asutatud vastaspoole staatus tulevikus või millises ulatuses saaks see vastaspool jätkata teatavate teenuste osutamist liidus asutatud vastaspooltele. Selle olukorra lahendamiseks võivad vastaspooled soovida lepingut uuendada, asendades Ühendkuningriigis asutatud vastaspoole liikmesriigis asutatud vastaspoolega.
                  
               
                     (5)
                  
                  
                     Kui pooled otsustavad Ühendkuningriigi liidust väljaastumise tõttu asendada Ühendkuningriigis asutatud vastaspoole uue liidus asutatud vastaspoolega, toob lepingute uuendamine kaasa kliiringukohustuse, kui selline uuendamine toimub kuupäeval, mil asjaomast liiki lepingu puhul jõustub kliiringukohustus, või pärast seda. Selle tulemusena peavad pooled kliirima asjaomase lepingu tegevusloa saanud või tunnustatud keskses vastaspooles.
                  
               
                     (6)
                  
                  
                     Keskselt kliiritavate lepingute suhtes kehtiv tagatiste kord erineb mittekeskselt kliiritavate lepingute suhtes kehtivast korrast. Kliiringukohustuse tekkimine võib seega sundida teatavaid vastaspooli oma tehingud lõpetama, jättes teatavad riskid maandamata.
                  
               
                     (7)
                  
                  
                     Selleks et tagada turu tõrgeteta toimimine ja võrdsed tingimused liidus asutatud vastaspooltele, peaks vastaspooltel olema võimalik asendada Ühendkuningriigis asutatud vastaspooled liikmesriigis asutatud vastaspooltega, ilma et see tooks kaasa kliiringukohustuse. Selleks et anda piisavalt aega selliste vastaspoolte asendamiseks, peaks kõnealuste lepingute uuendamisega seotud kliiringukohustuse jõustumise kuupäev olema 12 kuud pärast käesoleva määruse kohaldamise alguskuupäeva.
                  
               
                     (8)
                  
                  
                     Delegeeritud määruseid (EL) 2015/2205, (EL) 2016/592 ja (EL) 2016/1178 tuleks seetõttu vastavalt muuta.
                  
               
                     (9)
                  
                  
                     Käesolev määrus põhineb Euroopa Väärtpaberiturujärelevalve poolt komisjonile esitatud regulatiivsete tehniliste standardite eelnõul.
                  
               
                     (10)
                  
                  
                     On vaja võimalikult kiiresti edendada tõhusate lahenduste rakendamist turuosaliste poolt. Seepärast on Euroopa Väärtpaberiturujärelevalve analüüsinud võimalikku asjaomast kulu ja kasu, kuid ei ole kooskõlas Euroopa Parlamendi ja nõukogu määruse (EL) nr 1095/2010 (5) artikli 10 lõike 1 teise lõiguga korraldanud avalikke konsultatsioone.
                  
               
                     (11)
                  
                  
                     Käesolev määrus peaks jõustuma kiiremas korras ja seda tuleks hakata kohaldama kuupäeval, mis järgneb kuupäevale, mil lõpeb aluslepingute kohaldamine Ühendkuningriigi suhtes ja Ühendkuningriigis, välja arvatud juhul, kui selleks kuupäevaks on jõustunud Ühendkuningriigiga sõlmitud väljaastumisleping või kui Euroopa Liidu lepingu artikli 50 lõikes 3 osutatud kaheaastast perioodi on pikendatud,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määruse (EL) 2015/2205 muutmine
            Delegeeritud määrust (EL) 2015/2205 muudetakse järgmiselt.
            
                        1)
                     
                     
                        Artiklisse 3 lisatakse järgmine lõige:
                        
                           „3.   Erandina lõigetest 1 ja 2 jõustub lisas sätestatud börsiväliste tuletisinstrumentide liiki kuuluvate lepingute puhul kliiringukohustus 12 kuud pärast käesoleva määruse kohaldamise alguskuupäeva, kui on täidetud järgmised tingimused:
                           
                                       a)
                                    
                                    
                                       kliiringukohustust ei ole 14. märtsiks 2019 tekkinud;
                                    
                                 
                                       b)
                                    
                                    
                                       lepingute uuendamise ainus eesmärk on asendada Ühendkuningriigis asutatud vastaspool liikmesriigis asutatud vastaspoolega.“
                                    
                                 
                     
                  
                        2)
                     
                     
                        Artikli 4 lõige 3 asendatakse järgmisega:
                        
                           „3.   3. kategooriasse kuuluvate finantssektori vastaspoolte ning käesoleva määruse artikli 3 lõigetes 2 ja 3 osutatud finantssektori vastaspoolte vaheliste tehingute puhul peab määruse (EL) nr 648/2012 artikli 4 lõike 1 punkti b alapunktis ii osutatud minimaalne järelejäänud tähtaeg olema kliiringukohustuse jõustumise kuupäeva seisuga järgmine:
                           
                                       a)
                                    
                                    
                                       lisa tabelis 1 või 2 esitatud lepingute liikide korral 50 aastat;
                                    
                                 
                                       b)
                                    
                                    
                                       lisa tabelis 3 või 4 esitatud lepingute liikide korral kolm aastat.“
                                    
                                 
                     
                  
         
            Artikkel 2
            Delegeeritud määruse (EL) 2016/592 muutmine
            Delegeeritud määrust (EL) 2016/592 muudetakse järgmiselt.
            
                        1)
                     
                     
                        Artiklisse 3 lisatakse järgmine lõige:
                        
                           „3.   Erandina lõigetest 1 ja 2 jõustub lisas sätestatud börsiväliste tuletisinstrumentide liiki kuuluvate lepingute puhul kliiringukohustus 12 kuud pärast käesoleva määruse kohaldamise alguskuupäeva, kui on täidetud järgmised tingimused:
                           
                                       a)
                                    
                                    
                                       kliiringukohustust ei ole 14. märtsiks 2019 tekkinud;
                                    
                                 
                                       b)
                                    
                                    
                                       lepingute uuendamise ainus eesmärk on asendada Ühendkuningriigis asutatud vastaspool liikmesriigis asutatud vastaspoolega.“
                                    
                                 
                     
                  
                        2)
                     
                     
                        Artikli 4 lõige 3 asendatakse järgmisega:
                        
                           „3.   3. kategooriasse kuuluvate finantssektori vastaspoolte ning käesoleva määruse artikli 3 lõigetes 2 ja 3 osutatud finantssektori vastaspoolte vaheliste tehingute puhul peab määruse (EL) nr 648/2012 artikli 4 lõike 1 punkti b alapunktis ii osutatud minimaalne järelejäänud tähtaeg olema kliiringukohustuse jõustumise kuupäeva seisuga viis aastat ja kolm kuud.“
                        
                     
                  
         
            Artikkel 3
            Delegeeritud määruse (EL) 2016/1178 muutmine
            Delegeeritud määrust (EL) 2016/1178 muudetakse järgmiselt.
            
                        1)
                     
                     
                        Artiklisse 3 lisatakse järgmine lõige:
                        
                           „3.   Erandina lõigetest 1 ja 2 jõustub lisas sätestatud börsiväliste tuletisinstrumentide liiki kuuluvate lepingute puhul kliiringukohustus 12 kuud pärast käesoleva määruse kohaldamise alguskuupäeva, kui on täidetud järgmised tingimused:
                           
                                       a)
                                    
                                    
                                       kliiringukohustust ei ole 14. märtsiks 2019 tekkinud;
                                    
                                 
                                       b)
                                    
                                    
                                       lepingute uuendamise ainus eesmärk on asendada Ühendkuningriigis asutatud vastaspool liikmesriigis asutatud vastaspoolega.“
                                    
                                 
                     
                  
                        2)
                     
                     
                        Artikli 4 lõige 3 asendatakse järgmisega:
                        
                           „3.   3. kategooriasse kuuluvate finantssektori vastaspoolte ning käesoleva määruse artikli 3 lõigetes 2 ja 3 osutatud finantssektori vastaspoolte vaheliste tehingute puhul peab määruse (EL) nr 648/2012 artikli 4 lõike 1 punkti b alapunktis ii osutatud minimaalne järelejäänud tähtaeg olema kliiringukohustuse jõustumise kuupäeva seisuga järgmine:
                           
                                       a)
                                    
                                    
                                       I lisa tabelis 1 esitatud lepingute liikide korral 15 aastat;
                                    
                                 
                                       b)
                                    
                                    
                                       I lisa tabelis 2 esitatud lepingute liikide korral kolm aastat.“
                                    
                                 
                     
                  
         
            Artikkel 4
            Jõustumine ja kohaldamine
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates kuupäevast, mis järgneb kuupäevale, mil vastavalt Euroopa Liidu lepingu artikli 50 lõikele 3 lõpeb aluslepingute kohaldamine Ühendkuningriigi suhtes ja Ühendkuningriigis.
            Käesolevat määrust ei kohaldata siiski järgmistel juhtudel:
            
                        a)
                     
                     
                        kõnealuseks kuupäevaks on jõustunud vastavalt Euroopa Liidu lepingu artikli 50 lõikele 2 Ühendkuningriigiga sõlmitud väljaastumisleping;
                     
                  
                        b)
                     
                     
                        on tehtud otsus pikendada Euroopa Liidu lepingu artikli 50 lõikes 3 osutatud kaheaastast perioodi.
                     
                  
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 19. detsember 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 201, 27.7.2012, lk 1.
         
            (2)  Komisjoni 6. augusti 2015. aasta delegeeritud määrus (EL) 2015/2205, millega täiendatakse Euroopa Parlamendi ja nõukogu määrust (EL) nr 648/2012 kliiringukohustust käsitlevate regulatiivsete tehniliste standarditega (ELT L 314, 1.12.2015, lk 13).
         
            (3)  Komisjoni 1. märtsi 2016. aasta delegeeritud määrus (EL) 2016/592, millega täiendatakse Euroopa Parlamendi ja nõukogu määrust (EL) nr 648/2012 kliiringukohustust käsitlevate regulatiivsete tehniliste standarditega (ELT L 103, 19.4.2016, lk 5).
         
            (4)  Komisjoni 10. juuni 2016. aasta delegeeritud määrus (EL) 2016/1178, millega täiendatakse Euroopa Parlamendi ja nõukogu määrust (EL) nr 648/2012 kliiringukohustust käsitlevate regulatiivsete tehniliste standarditega (ELT L 195, 20.7.2016, lk 3).
         
            (5)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).